આ બંને બાબતોના જવાબમાં વિનોદ ભટ્ટના અવસાન વખતે પણ શ્રદ્ધાંજલિમાં એક વાક્ય ન વ્યક્ત કરી શકનારા પરિષદ પ્રમુખ સિતાંશુ યશશ્ચંદ્રએ કહ્યું કે, મૃત્યુના શોકની ઘડીએ નામું લખવાની ઘડી નથી. એ ગુણાનુવાદ કે દોષ કાઢવાની ઘડી નથી. આવા લેખાંજોખાં કરવા ન બેઠાં હોય ત્યારે ભોળો ભાવ ધારણ કરવાની જરૂર નથી. ક્ષતિ હતી તો હતી. આપણે જે બંને લોકોને ગુમાવ્યા છે, તે બંને લોકો પ્રામાણિકતાના આગ્રહી હતા, તો એ બીજા પાસે અપ્રામાણિક થવાની અપેક્ષા કઇ રીતે રાખે? પરિષદના મહામંત્રી પ્રફુલ રાવલે જણાવ્યુ હતું કે, પરિષદ આર્થિક સંકડામણમાં આવી ત્યારે શંકરસિંહ પાસેથી રીતસર બ્રાહ્મણની જેમ ભિક્ષા માગેલી અને શંકરસિંહે 51 લાખ આપેલા. આ પ્રસંગે કવિ ચંદ્રકાન્ત શેઠ અને રાજેન્દ્ર પટેલે પણ વિનોદ ભટ્ટ અને નાનુભાઇ નાયક વિશે વાત કરી હતી.